《玉泉歌赠莫希颜锦衣》
明代·王渐逵

谁似玉泉子，锦衣抛掷金吾去，独向渔樵结俦侣。

长镵大笠卧烟霞，世上皇王杳何许。有时走上西山巅，倚剑挂天默无语。

君不见城中甲第真可怜，梁肉饱饫绮纨鲜。朝喜承恩暮沾赐，何人勒石登燕然。

匈奴昨日窥边郡，羽书夜入榆林镇。好驰十万清幕庭，归来笑取封侯印。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。